“น้องเมย์” หวดขนไก่พลิกชนะ “มาเลย์” 2-1 เกม ตีตั๋วเข้ารอบ 16 คน
“เมย์ รัชนก” พลิกเกมชนะคู่แข่ง "มาเลเซีย" 2-1 เกม ผ่านเข้ารอบ 16 คนสุดท้าย ในศึกแบดมินตัน รอบแบ่งกลุ่ม กลุ่มเอ็น นัด 2
29 ก.ค. 2564

ผู้สื่อข่าวรายงาน ศึกการแข่งขันกีฬาโอลิมปิกเกมส์ โตเกียว 2020 ที่สนามมุซาชิโนะ ฟอเรสต์ สปอร์ต พลาซ่า กรุงโตเกียว ประเทศญี่ปุ่น วันนี้ “น้องเมย์” รัชนก อินทนนท์ นักแบดมินตันมืออันดับ 6 ของโลก ลงสนามพบกับ โซเนีย เซีย ซู หยา มืออันดับ 35 ของโลกจากมาเลเซีย ในศึกแบดมินตัน รอบแบ่งกลุ่ม กลุ่มเอ็น นัด 2
โดยผลการแข่งขันปรากฏว่า เกมแรกนั้นเล่นกันได้อย่างสูสีก่อนที่น้องเมย์จะพลาดในช่วงท้าย ทำให้แพ้ไปก่อน 19-21 จากนั้นเกมสองน้องเมย์พยายามเร่งเกมตัวเองขึ้นมาเอาชนะไปได้ 21-18 ก่อนที่เกมตัดสินจะงัดฟอร์มเก่งเอาชนะไปได้ 21-10
รวมผล น้องเมย์ เอาชนะไปได้ 2-1 เกม 19-21, 21-18, 21-10 ผ่านเข้าสู่รอบ 16 คนสุดท้าย ไปพบกับ เกรกอเรีย มาริสก้า ทันจัง มือ 23 ของโลกจากอินโดนีเซีย ซึ่งผลงานที่เจอกันมาก่อนหน้านี้ 7 ครั้ง น้องเมย์เป็นฝ่ายเอาชนะได้ทั้งหมด และถ้าเอาชนะได้จะเข้าไปเจอกับ ไท่ ซื่อหยิง จากไต้หวัน